Áhuginn á poppmúsík og hljómsveitamennsku var ódrepandi Nafn Sveins Þórs Elinbergssonar bar fljótlega á góma þegar svipast var um eftir álitlegu viðtalsefni í jólablað Skessuhorns . Sveinn hefur starfað lengi að skólamálum eða í 27 ár , lengst af í Ólafsvík og Snæfellsbæ . Í dag er Sveinn Þór forstöðumaður Félags - og skólaþjónustu Snæfellinga . Þegar blaðamaður Skessuhorns brá sér til Hellissands á dögunum , bjóst hann við að hitta fyrir frekar alvörugefinn skólamann en svo var alls ekki . Strax við spjallið yfir kaffibollanum í morgunsárið kom Sveinn blaðamanni fyrir sjónir sem glaðvær poppari frá blómatíma bítlatímans á sjöunda og áttunda áratug liðinnar aldar . Sveinn segir nefnilega að sitt aðaláhugamál um tíðina hafi verið þessi tegund tónlistar og hljómsveitarbransinn . Hann hefur reyndar sinnt honum í minna mæli seinni árin en hann gjarnan hefði kosið . „ Þegar ég minnist jólanna unglingsárin og fram á fullorðinsár , tengjast þær minningar gjarnan spilamennsku á böllum annan í jólum og um áramót . Svo þegar fjölskyldulífið byrjaði þá dró maður sig smátt og smátt út úr þessum bransa að miklu leyti , “ segir Sveinn . Þegar hann er svo spurður um fleira jólalegt má segja að það sé eitt og annað sem hann hefur frá að segja . „ Á mínu heimili hefur verið tekið ástfóstri við bókina „ Jólin koma “ með vísum Jóhannesar úr Kötlum um jólasveinana og fleira jólalegt . Þessi bók og teikningar af gömlu jólasveinunum hefur alltaf verið í uppáhaldi hjá minni fjölskyldu . Ég hef lesið þessar vísur fyrir börnin mín og flest barnabörnin eða leyft þeim að lesa fyrir mig . Það er ekkert betra fyrir börn en að lesa sig í svefn , ekki síst fyrir jólin , “ segir Sveinn .